**LETNO POROČILO**

**VARUHA ODNOSOV V VERIGI PRESKRBE S HRANO**

**ZA LETO 2024**

**Branko Ravnik**

**varuh odnosov v verigi preskrbe s hrano**

Marec 2025

Kazalo vsebine

[Povzetek 3](#_Toc203462745)

[Uvod 4](#_Toc203462746)

[1 Pravne podlage za delovanje varuha in njegove naloge 4](#_Toc203462747)

[2 Imenovanje varuha za obdobje od leta 2024 do 2029 5](#_Toc203462748)

[3 Vizija in Načrtovane aktivnosti varuha v mandatnem obdobju 5](#_Toc203462749)

[3.1 Vizija 5](#_Toc203462750)

[3.2 Ključne aktivnosti 5](#_Toc203462751)

[4 Pregled izvedenih aktivnosti v letu 2024 7](#_Toc203462752)

[5 Nedovoljena ravnanja in slabe prakse 8](#_Toc203462753)

[5.1 Opredelitev slabih praks z zakonodajo 9](#_Toc203462754)

[5.2 Stanje glede nedovoljenih ravnanj in slabih praks, zaznave in prijave 11](#_Toc203462755)

[6 Dobre prakse v verigi preskrbe s hrano 12](#_Toc203462756)

[7 Ugotovitve, komentarji, mnenja, priporočila 13](#_Toc203462757)

[7.1 Delovanje verige in izzivi v njej: 13](#_Toc203462758)

[7.2 Zakonodajne rešitve v podporo boljšemu delovanju verige 14](#_Toc203462759)

[7.3 Predlog nekaterih drugih sistemskih ukrepov 15](#_Toc203462760)

[8 Finančno poročilo 17](#_Toc203462761)

# Povzetek

Varuh odnosov v verigi preskrbe s hrano spremlja ravnanja deležnikov v verigi preskrbe s hrano, objavlja primere dobrih poslovnih praks na spletni strani varuha in o tem obvešča javnost, v skladu s predpisi, ki urejajo varstvo osebnih podatkov in varovanje poslovnih skrivnosti. Varuh priglasi Javni agenciji Republike Slovenije za varstvo konkurence (v nadaljnjem besedilu: AVK) morebitna nedovoljena ravnanja v verigi preskrbe s hrano.

Usmeritve za delovanje varuha v mandatnem obdobju 2024 do 2029:

Spodbujanje sodelovanja v verigi preskrbe s hrano, spremljanje nedovoljenih ravnanj, spremljanje in promocija dobrih praks, priprava zadevnih analiz, raziskav in strokovnih poročil, sodelovanje na mednarodnem področju, podajanje pobud za spremembo ali prilagoditev zakonodaje, sodelovanje z javnostjo

Aktivnosti v letu 2024:

Ob nastopu mandata so bila izvedena srečanja z vodstvi organizacij, ki zastopajo posamezne deležnike v verigi preskrbe s hrano, in v celotnem letu tudi s posameznimi deležniki v verigi. Namenjena so bila izmenjavi stališč in pridobivanju informacij o aktualnih razmerah v verigi. Predstavil sem delovanje in stališča varuha na več dogodkih ter na svojo pobudo organiziral več srečanj z namenom obravnave aktualnih vsebin, povezanih s prednostnimi nalogami varuha.

Zaznane slabe prakse in nedovoljena ravnanja:

Opozarjal sem na trend naraščanja prehranskih izdelkov pod trgovsko blagovno znamko, kar ima dolgoročno negativne posledice na položaj živilskopredelovalne industrije. Seznanil sem se s problematiko pogojevanja uporabe embalaže kupca, kar dobaviteljem povzroča dodatne stroške. Posebno pozornost sem namenil prodaji živilskih proizvodov pod nabavno ceno, kar ima lahko zelo negativne posledice na razvoj lokalne preskrbe s hrano. Zaznani so bili primer zaračunavanja povračila za storitve, ki niso bile vnaprej dogovorjene, in kršitve določil o obveznosti sklepanja pisnih pogodb. Prejel sem tudi informacije o izkoriščanju nevednosti kupcev v sistemu javnega naročanja. V posameznih primerih so kupci zaračunavali marketinške aktivnosti, ki so za dobavitelje pomenile nesorazmerno visok delež stroškov glede na prodajo.

Dobre prakse v verigi preskrbe s hrano:

Da bi se vzpostavili sistematično in organizirano zaznavanje ter predstavljanje in poudarjanje dobrih praks, sem ocenil, da bi bil najustreznejši način dela, da se navedeno izvede v sklopu aktivnosti projekta Agrobiznis, ki je medijsko-poslovni projekt za ustvarjanje poslovne odličnosti in uspešnosti v kmetijstvu in živilskopredelovalni industriji. V okviru natečaja je bilo za priznanje nominiranih deset primerov dobrih praks.

Ugotovitve, komentarji, mnenja priporočila

Razlike med deležniki v verigi so zelo velike in očitne, prav tako v posameznih panogah. Glavna ugotovitev je, da odnosi v verigi temeljijo na tekmovalnosti in ne sodelovanju. Druga ugotovitev, na katero so opozarjali vsi deležniki, je, da je prišlo do pomembnega preobrata v nakupnih navadah potrošnikov, in sicer kot posledica inflacijskih gibanj ter tudi odgovorov nanje.

Za spremembo delovanja verige, premik od drže tekmovalnosti k sodelovanju, morali vnovič vzpostaviti aktivnosti v okviru kodeksa dobrih poslovnih praks med deležniki v agroživilski verigi ter okrepiti dialog, medsebojno razumevanje, ozaveščanje in dogovor na področju sodelovanja. Hkrati moramo vsi znova opredeliti svoj odnos do hrane. Predlagane so tudi zakonodajne rešitve v podporo boljšemu delovanju verige in drugi sistemski ukrepi, ki so bili v središču pozornosti varuha v letu 2024.

Financiranje varuha je potekalo v skladu s sprejetim proračunom.

# Uvod

Uspeh nekega dela je lahko dosežen samo, če so zanj predhodno postavljeni jasni cilji. Poti za dosego ciljev so lahko različne in se po poteku določenega časa spreminjajo ter tudi prilagajajo. V pričujočem poročilu so opisani koraki prvega leta mandata varuha odnosov v verigi preskrbe s hrano pri doseganju ciljev.

# Pravne podlage za delovanje varuha in njegove naloge

Pravna podlaga za imenovanje varuha je Zakon o kmetijstvu – ZKme-1 (Uradni list RS, št. 45/08, 57/12, ZdZPVHVVR – 90/12, 26/14, 32/15, 27/17, 22/18, odl. US-86/21, 123/21, 44/22, ZPOmK-2 – 130/22, 18/23, 78/23), ki v 61.d členu opredeljuje varuha:

*(1) Varuh odnosov v verigi preskrbe s hrano (v nadaljnjem besedilu: varuh) spremlja ravnanja deležnikov v verigi preskrbe s hrano, objavlja primere dobrih poslovnih praks na spletni strani varuha in o tem obvešča javnost, v skladu s predpisi, ki urejajo varstvo osebnih podatkov in varovanje poslovnih skrivnosti.*

*(2) Varuh priglasi Javni agenciji Republike Slovenije za varstvo konkurence morebitna nedovoljena ravnanja v verigi preskrbe s hrano (v nadaljnjem besedilu: nedovoljena ravnanja).*

*(3) Varuh za vsake tri mesece v tekočem letu do petega dne v naslednjem mesecu poroča ministru in ministru, pristojnemu za trgovino, o svojih aktivnostih in stanju glede nepoštenih praks v verigi preskrbe s hrano. Varuh letno poroča vladi o primerih dobrih in slabih poslovnih praks v verigi preskrbe s hrano ter vladi predlaga sprejetje tistih ukrepov, ki pozitivno vplivajo na verigo preskrbe s hrano, pri čemer upošteva varstvo osebnih podatkov in varovanje poslovnih skrivnosti.*

V 61.e členu so opredeljeni imenovanje, razrešitev in financiranje varuha:

*(1) Varuha na predlog ministra in v soglasju z ministrom, pristojnim za trgovino, po predhodnem posvetovanju z deležniki v verigi preskrbe s hrano, imenuje vlada za obdobje petih let.*

*(2) Minister za varuha predlaga osebo, ki uživa strokovni in moralni ugled ter podporo deležnikov v verigi preskrbe s hrano. Predlagani kandidat za varuha ne sme imeti funkcije v državnem organu, organu politične stranke ali organu sindikata ter ne sme biti član v organu upravljanja ali nadzora pravne osebe, ki se ukvarja s pridelavo, predelavo, distribucijo ali prodajo hrane, niti ne sme biti kmet, samostojni podjetnik posameznik ali ustanovitelj ali družbenik v gospodarski družbi, ki se ukvarja s pridelavo, predelavo, distribucijo ali prodajo hrane. Glede nasprotja interesov ter daril se za varuha, tudi če ni javni uslužbenec, uporabljajo določbe predpisov, ki se uporabljajo za javne uslužbence. Za varuha je lahko imenovan kandidat:*

1. *ki je državljan Republike Slovenije;*
2. *ki obvlada uradni jezik;*
3. *ki ni pravnomočno obsojen na kazen zapora več kot enega leta;*
4. *ki ima najmanj deset let delovnih izkušenj na področju pridelave, predelave, distribucije ali prodaje kmetijskih ali živilskih proizvodov.*

*(3) Varuh svoje delo opravlja nepoklicno. Pri svojem delu je neodvisen in samostojen ter ravna častno in pošteno.*

*(4) Vlada lahko na predlog ministra in v soglasju z ministrom, pristojnim za trgovino, predčasno razreši varuha, če:*

1. *to sam zahteva;*
2. *trajno izgubi delovno zmožnost za opravljanje svojega dela;*
3. *huje krši svoje obveznosti;*
4. *je bil v času trajanja mandata pravnomočno obsojen na kazen zapora več kot enega leta;*
5. *nastopi funkcijo v državnem organu, organu politične stranke ali organu sindikata, če postane član v organu upravljanja ali nadzora pravne osebe, ki se ukvarja s pridelavo, predelavo distribucijo ali prodajo hrane, ali če postane kmet, samostojni podjetnik posameznik ali ustanovitelj ali družbenik v gospodarski družbi, ki se ukvarja s pridelavo, predelavo, distribucijo ali prodajo hrane.*

*(5) Varuh deluje na sedežu ministrstva, ki zagotavlja materialna in finančna sredstva za njegovo delovanje. Varuh je upravičen do nagrade za svoje opravljeno delo in do povračila potnih stroškov.*

*(6) Podrobnejše pogoje o delovanju, predčasni razrešitvi in financiranju varuha predpiše vlada.*

*(7) Obstoj hujše kršitve obveznosti varuha iz 3. točke četrtega odstavka tega člena presoja tričlanska komisija, sestavljena iz dveh predstavnikov ministrstva in predstavnika ministrstva, pristojnega za trgovino. Komisijo imenuje minister v soglasju z ministrom, pristojnim za trgovino.*

# Imenovanje varuha za obdobje od leta 2024 do 2029

Vlada Republike Slovenije je z odločbo št. 07000-8/2024/5 z dne 9. 5. 2024 o imenovanju varuha odnosov v verigi preskrbe s hrano imenovala Branka Ravnika za varuha odnosov v verigi preskrbe s hrano za obdobje petih let, in sicer od 15. maja 2024 do 14. maja 2029.

# Vizija in Načrtovane aktivnosti varuha v mandatnem obdobju

## Vizija

Močno verjamem v to, da bi morala v Sloveniji preskrba s hrano temeljiti na lokalni preskrbi s kmetijskimi pridelki in živilskimi proizvodi ter šele za tem od drugod. To je mogoče doseči samo s celovito prehransko politiko. Država ima pri tem lahko pomembno vlogo saj z razvojnimi politikami in zakonodajnim okvirom pomaga usmerjati in spodbujati procese. Ključno vlogo imajo seveda deležniki v agroživilski verigi od kmeta, živilskopredelovalne industrije, trgovine do obratov javne prehrane in končnih potrošnikov. Danes vemo, kaj pomeni trajnostno upravljanje verige in sistemov znotraj njih, udejanjanje je proces, ki potrebuje močno zavezo in odgovorno izvajanje.

## Ključne aktivnosti

Seznanitev z izkušnjami, stanjem in trendi na delovnem področju varuha

V devetih letih delovanja sta dosedanja varuha pridobila številne izkušnje, znanja, veščine in vedenje, ki lahko pomagajo pri izvedbi posameznih aktivnosti.

Pričakovanja posameznih deležnikov v verigi so izjemno pomembna za pripravo načina dela, zato je izmenjava informacij z vsemi deležniki v verigi nujna. Podobno kažejo tudi izkušnje AVK na tem področju in mnenja akademskih strokovnjakov. Opravljene so bile številne analize, zbirajo se pomembni podatki s tega področja, ki lahko pokažejo nujno smer delovanja. Evropska komisija pripravlja prvo poročilo o učinkih uveljavitve direktive o nepoštenih trgovinskih praksah med podjetji v verigi preskrbe s kmetijskimi in živilskimi proizvodi, ki bo pomembna informacija tudi pri delovanju in nadaljnjih aktivnostih Varuha v Sloveniji.

Spodbujanje sodelovanja v verigi preskrbe s hrano

Zavedanje o nujnosti sodelovanja je osnovni pogoj za delovanje agroživilske verige. Interesi med deležniki so različni kakor tudi njihova pričakovanja in ravnanja. Vedenje o razlikah in iskanje preseka skupnega interesa je mogoče udejanjiti v prostovoljnih zavezah, ob kodeksu ravnanja ali drugih oblikah strinjanja. Aktivnosti v tem delu bodo namenjene rednemu srečevanju z deležniki v obliki pobude za udeležbe na sestankih upravnih organov ustanov deležnikov v verigi vsaj enkrat letno in obravnavo predlogov za krepitev sodelovanja v agroživilski verigi. V praksi bolj ali manj uspešno delujejo različne sektorske verige in spodbujanje sodelovanja na tej ravni ter podaja pobud lahko prineseta pozitivne rezultate. Preučiti je treba možnost nadgradnje obstoječega kodeksa ravnanja udeležencev v verigi preskrbe s hrano z novimi načini dela in dogovorom.

Spremljanje nedovoljenih ravnanj

Spremljanje nedovoljenih ravnanj, ki jih natančno določa Zakon o kmetijstvu, na podlagi direktive o nepoštenih trgovinskih praksah med podjetji v verigi preskrbe s kmetijskimi in živilskimi proizvodi je eno temeljnih poslanstev varuha. Kljub zakonski opredelitvi ta ugotavlja, da še vedno prihaja do nedovoljenih ravnanj, na kar kažejo tudi prijave AVK. V letnih poročilih Varuha je za celotno obdobje delovanja zaznati manjše izboljšanje, kljub temu se ves čas poroča o domnevni prisotnosti vseh oblik nedovoljenih ravnanj.

Glede na to, da gre za zelo občutljive vsebine, je treba s pravim načinom dela spodbuditi deležnike, ki so jih takšna dejanja prizadela, da o tem poročajo, na strani Varuha pa dolžnost, da te dogodke v skladu s svojo pristojnostjo in pooblastili učinkovito razišče ter izvede ukrepe. Uporabljeni bodo mehanizmi anonimne prijave, zaupnih razgovorov z oškodovanci, spodbujanja k prijavi takšnih dejanj in seznanjanja o možnostih, postopkih, pravicah in drugih pomembnih informacijah vseh, ki se to jih ali bi se jih lahko dotikalo. Pomembne so tudi lastne aktivnosti varuha, ki s pregledi skladno s pristojnostmi lahko sam zaznava potencialne nepravilnosti. Aktivnosti v tem delu vključujejo tudi aktivno sodelovanje z AVK in pripravo ter izvedbo prijav v primerih zaznave takšnih dejanj.

Spremljanje in podpiranje širše prepoznavnosti dobrih praks

Objavljanje primerov dobrih poslovnih praks je ena od osnovnih nalog varuha. Predstavitve primerov dobrih praks praviloma spodbujajo druge k posnemanju in prenosu dobrih rešitev v svoje delovanje in poslovanje. S pozitivnimi zgledi je pogosto lažje spodbuditi deležnike k spremembi razmišljanja in ravnanja v pozitivni smeri. Aktivnosti bodo vključevale seznanjanje s primeri in izvajanjem natečaja za najboljše primere dobrih praks in podelitvijo priznanj za najboljše rešitve. Najpogostejši so primeri spodbujanja lokalnega povezovanja deležnikov in dogovorov, ki krepijo dolgoročno naravnanost poslovnih povezav. V ta sklop nalog spadajo tudi aktivnosti ozaveščanja potrošnikov o pomenu krepitve kratkih preskrbnih verig, ki pretežno odgovarjajo na izzive trajnostnega razvoja. Poleg spletnih povezav do različnih gradiv k temu prispevajo tudi okrogle mize in sodelovanja na posvetih in različnih dogodkih s tega področja.

Priprava zadevnih analiz, raziskav in strokovnih poročil

V dosedanjem delovanju Varuha je bilo izvedenih več analiz, povezanih z delovnim področjem. Nekatere od njih bi kazalo ponoviti in vnovič pridobiti podatke, da se ugotovijo smernice na določenem področju. Skupaj s strokovnjaki pa se je treba dogovoriti, kako podatke, ki se zbirajo na različnih ravneh, ustrezno obdelati za zadevne analize. Posebno pozornost bo treba nameniti strukturi dohodka v agroživilski verigi in cenovnim razmerjem.

Sodelovanje na mednarodnem področju

Učinkovitega reševanja težav v agroživilski verigi in skrbi za najšibkejše v njej ni mogoče izvajati le na nacionalni ravni. Potrebne so usklajene aktivnosti znotraj EU kakor tudi na področju mednarodne trgovine. Glede na to, da večino tokov obvladujejo multinacionalke in da so kmetijski in živilski proizvodi v vse večji meri predmet špekulativnega trgovanja, so ukrepi za zagotavljanje trajnostnih prehranskih sistemov na evropski ravni nujni.

V okviru nalog na tem področju je pomembno sodelovanje z Evropsko komisijo, člani Evropskega parlamenta, organizacijami civilne družbe in varuhi drugih držav članic EU. To sodelovanje obsega pripravo in predstavitev mnenj ob sprejemanju usmeritev pri oblikovanju politik na tem področju.

Podajanje pobud za spremembo ali prilagoditev zakonodaje

Naloga varuha je, da opozori in predlaga rešitve ob prepoznavanju kršitev na terenu in v primerih, ko se ugotovi nezmožnost ukrepanja zaradi omejitev zakonodaje. Pričakujemo lahko tudi aktivnosti Evropske komisije na zakonodajnem področju v naslednjem obdobju, kjer se Varuh lahko aktivno vključi v razpravo.

Sodelovanje z javnostjo

Pomembni so stalno odzivanje na aktualne razmere in seznanjanje javnosti z aktivnostmi Varuha ter opozarjanje na ugotovitve, ki slabijo moč posameznih deležnikov v verigi na eni strani, in poudarjanje dobrih rešitev na drugi strani. Aktivnosti na tem področju so priprava in objava izjav varuha, sklic novinarske konference, organiziranje posveta na sejmu Agra.

Posodobitev spletnih strani z vsemi gradivi na enem mestu

Med tehničnimi opravili poudarjamo potrebo po vsebinski prenovi spletne strani Varuha. Pomembno je, da so na enem mestu pregledno zbrani vsi dokumenti z delovnega področja varuha, poročila o delovanju ter informacije o aktivnostih in stališčih.

# Pregled izvedenih aktivnosti v letu 2024

Uradne ure varuha: vsak torek sem bil na voljo v uradnih urah, in sicer med 13. in 17. uro oziroma med 12. in 16. uro. Uradne ure so potekale na MKGP v pisarni varuha v sobi 410. V tem času sem opravljal predvsem razgovore o aktualnih vsebinah s področja dela varuha z zaposlenimi na MKGP, urejal dokumentacijo, pregledoval različne dokumente, izvajal povpraševanje v zvezi s posameznimi zadevami, pripravljal gradiva za načrtovane aktivnosti, se dogovarjal za različne aktivnosti in podajal stališča oziroma izjave glede aktualnih vsebin. V tem času sem opravil tudi posamezne sestanke z deležniki.

Sestanki, srečanja:

* uvodna srečanja ob nastopu mandata z vodstvi MKGP, AVK, UVHVR, deležnikov v agroživilski verigi (KGZS, ZZS, TZS, GZS-ZKŽP, ZPS), srečanja z nosilci posameznih vsebin na MKGP,
* razgovori o aktivnostih na področju spodbujanja IK in organiziranja srečanja s predstavniki sektorjev ter posameznimi organizacijami,
* razgovor s svetovalcem predsednice Republike Slovenije o aktivnostih delovanja varuha in strateškem forumu predsednice republike,
* razgovor z vodstvi trgovskih družb,
* sodelovanje na sestankih upravnih odborov organizacij deležnikov v verigi preskrbe s hrano,
* individualni obiski posameznih deležnikov v verigi preskrbe s hrano.

Sodelovanje oziroma udeležba na dogodkih:

* sodelovanje na posvetu »Dvig slovenske samooskrbe v celotni verigi od kmeta do trgovine« v Državnem svetu Republike Slovenije,
* 23. vrh kmetijskih in živilskih podjetij: udeležba na posvetu in sodelovanje v tematski razpravi,
* predstavitev v EESO, skupina NAT, z naslovom: Izkušnje Slovenije na področju dela Varuha odnosov v verigi preskrbe s hrano,
* predstavitev aktivnosti na skupnem dogodku MKGP, AVK in Varuha na sejmu AGRA v Gornji Radgoni,
* predstavitev Poročilo o delu varuha v letu 2023 in prioritete in aktivnosti Varuha v letu 2024 na seji Komisije za kmetijstvo Državnega sveta,
* udeležba na posvetu Konkurenčno pravo v agroživilstvu, ki ga je pripravila Zbornica kmetijskih in živilskih podjetij – predstavitev Varuha.

Medijske aktivnosti:

* izjava za RTV SLO RA1 v zvezi z odkupnimi cenami zelenjave in spornimi praksami pri tem,
* intervju za časnik Delo: https://www.delo.si/novice/okolje/prehranski-varuh-cilj-je-nicelna-toleranca-do-nedovoljenih-ravnanj,
* izjava za prispevek na POP TV, https://www.24ur.com/novice/dejstva/cene-mesa-visje-za-81-odstotkov-bo-meso-za-slovenskega-kupca-postalo-predrago.html,
* novinarska konferenca varuha, https://www.varuhverigehrane.si/post/nagovor-na-novinarski-konferenci-varuha-4-9-2024,
* sodelovanje v oddaji Dobro jutro (na RTV Slovenija), https://365.rtvslo.si/arhiv/dobro-jutro/175072458,
* intervju za časnik Finance, https://agrobiznis.finance.si/agro-podjetnik/pridelovalci-ne-prijavljajo-krsitev-da-ne-bi-izgubili-posla/a/9027411,
* sodelovanje na novinarski konferenci ČZS ob tednu slovenske hrane, https://www.czs.si/objave\_podrobno\_czs/13920?sif\_file=objave\_podrobno\_czs&sif\_parent=13920.

Izvedba aktivnosti na pobudo varuha:

* razgovori o možni izvedbi natečaja za najboljše prakse povezovanja v kratke preskrbne verige, ki vključujejo manjše in srednje velike kmetije,
* izvedba ankete o pogodbenih razmerjih v verigi za področje zelenjave (pošiljanje trgovskim družbam, kmetijskim zadrugam, gospodarskim družbam in kmetijam),
* pregled možnosti uporabe podatkov spremljanja cen za potrebe analiz varuha,
* preverba navedb o izjemno nizkih odkupnih cenah zelenjave pri več virih, posvet z AVK,
* preverjanje možnosti vključevanja aktivnosti različnih organizacij v vsebine dela varuha
* interna razprava o razvoju zelenjadarstva v Sloveniji, v kateri so sodelovali pridelovalci, odkupovalci, trgovci, svetovalci in raziskovalci,
* sestanek o pobudi varuha za uvrstitev prepovedi prodaje pod nabavno ceno v zakonodajo.

# Nedovoljena ravnanja in slabe prakse

Na splošno lahko nedovoljena ravnanja in slabe prakse opredelimo kot take, ki se močno razlikujejo od dobrega poslovnega ravnanja, so v nasprotju z dobro vero in poštenim ravnanjem ter jih en partner v verigi preskrbe s hrano enostransko vsili drugemu.

## Opredelitev slabih praks z zakonodajo

Na ravni EU jih za področje hrane opredeljuje Direktiva (EU) 2019/633 Evropskega parlamenta in Sveta, z dne 17. aprila 2019, o nepoštenih trgovinskih praksah med podjetji v verigi preskrbe s kmetijskimi in živilskimi proizvodi.

Izhaja iz spoznanja, da v verigi preskrbe s kmetijskimi in živilskimi proizvodi pogosto prihaja do precejšnjih neravnovesij glede pogajalske moči dobaviteljev in kupcev kmetijskih in živilskih proizvodov. Ta neravnovesja v pogajalski moči lahko vodijo v nepoštene trgovinske prakse, ko večji in močnejši trgovinski partnerji v zvezi s prodajnim poslom poskušajo vpeljati določene prakse ali pogodbene ureditve, ki so v njihovo korist. Tako imenovana minimalna harmonizacija iz te direktive državam članicam omogoča, da sprejmejo ali ohranijo nacionalna pravila, ki presegajo nepoštene trgovinske prakse, navedene v tej direktivi.

Opredeljuje tako imenovane črne prakse, ki so prepovedane:

* plačilo pozneje kot 30 dni za pokvarljive kmetijske in živilske proizvode,
* plačilo za druge agroživilske proizvode pozneje kot 60 dni,
* preklici pokvarljivih agroživilskih proizvodov v kratkem roku,
* enostranske spremembe pogodbe na strani kupca,
* plačila, ki niso povezana s prodajo kmetijskih in živilskih proizvodov,
* prenos tveganja izgube in poslabšanja na dobavitelja,
* kupčeva zavrnitev pisne potrditve sporazuma o dobavi kljub zahtevi dobavitelja,
* kupčeva zloraba poslovne skrivnosti,
* kupec grozi s povračilnimi ukrepi, če dobavitelj uveljavlja svoje pravice,
* prenos stroškov pregleda pritožb kupcev na dobavitelja;

in tako imenovane sive prakse, ki so prepovedane, razen če so bile jasno in nedvoumno vnaprej dogovorjene v sporazumu o dobavi ali poznejšem sporazumu med dobaviteljem in kupcem:

* vračilo neprodanih izdelkov,
* dobaviteljevo plačilo za skladiščenje, razstavljanje in uvrstitev v ponudbo,
* dobaviteljevo plačilo za promocijo,
* dobaviteljevo plačilo za trženje,
* dobaviteljevo plačilo za oglaševanje,
* dobaviteljevo plačilo za osebje kupca, opremljanje prostorov.

Zakon o kmetijstvu prenaša Direktivo 2019/633 v naš pravni red na način, da opredeljuje 27 nedovoljenih ravnanj:

1. povračilo za storitve, ki niso bile opravljene, ali storitve, ki so bile opravljene, vendar niso bile pisno in jasno vnaprej dogovorjene med strankama;
2. povračilo za uvrstitev, ohranitev ali širjenje asortimaja oziroma izdelkov;
3. povračilo za skladiščenje ali razstavljanje ali postavitev izdelkov na police na prodajnih mestih ali za omogočanje dostopnosti takih proizvodov na trgu ali za stroške osebja za opremljanje prostorov, uporabljenih za prodajo proizvodov dobavitelja, razen če se dobavitelj in kupec jasno in nedvoumno vnaprej dogovorita v pogodbi o dobavi ali poznejših medsebojnih pisnih dogovorih, ki bodo izvedeni in katerih izvedbo je mogoče dokazati;
4. zaračunavanje stroškov promocijskih popustov, oglaševanja in trženja kmetijskih in živilskih proizvodov, razen če se dobavitelj in kupec jasno in nedvoumno vnaprej pisno dogovorita v pogodbi o dobavi ali poznejših medsebojnih pisnih dogovorih, ki bodo izvedeni in katerih izvedbo je mogoče dokazati;
5. povračilo stroškov za sklenitev pogodbe;
6. prispevek za širitev prodajne mreže trgovine, izboljšanje ali preureditve prodajnih mest, širitev skladiščnih zmogljivosti, distribucijskega omrežja in podobnih aktivnosti;
7. vračilo neprodanih hitro pokvarljivih kmetijskih in živilskih proizvodov in proizvodov, katerih rok uporabe je še najmanj ena tretjina obdobja od dostave do zapadlosti, ne da bi kupec plačal za te neprodane proizvode ali ne da bi plačal za odstranitev teh proizvodov ali oboje, razen če je bilo vračilo kmetijskih in živilskih proizvodov, ki niso hitro pokvarljivi, jasno in nedvoumno vnaprej dogovorjeno v pogodbi o dobavi ali v poznejših pisnih dogovorih med dobaviteljem in kupcem, katerih izvedbo je mogoče dokazati;
8. plačilo blaga, ki ni bilo prodano v času trajanja akcije, po nabavnih akcijskih cenah;
9. redno ali nesorazmerno zaračunavanje popusta za plačilo računov pred rokom zapadlosti;
10. zaračunavanje nadomestila za zmanjšanje prometa, prodaje ali marže zaradi zmanjšane prodaje določenega blaga;
11. nespoštovanje plačilnih rokov iz tega zakona;
12. neprevzemanje dogovorjenih količin izdelkov v skladu z dogovorjeno dinamiko odkupa, če ta odstopa od dogovora za več kot 25 odstotkov;
13. pogojevanje sklenitve pogodbe oziroma poslovnega sodelovanja s protidobavo po nekonkurenčnih pogojih;
14. zahteva po ekskluzivnosti prodaje posameznega blaga, razen za blago, ki je proizvedeno za prodajo po trgovinski blagovni znamki ali na zahtevo stranke in po strankinih specifikacijah;
15. pogojevanje sklenitve ali podaljšanja pogodbe ali prevzema izdelkov z zahtevo po proizvodnji in dobavi izdelkov za trgovinsko blagovno znamko, ki se štejejo za zamenljive z blagovnimi znamkami proizvajalca;
16. zahteva kupca, da dobavitelj ne prodaja izdelkov tretjim strankam po nižjih cenah od tistih, ki jih plača sam;
17. odpoved naročila hitro pokvarljivih kmetijskih in živilskih proizvodov v tako kratkem roku, da za dobavitelja ni mogoče razumno pričakovati, da bo našel nadomestni način za trženje ali uporabo teh proizvodov; odpoved v roku, krajšem od 30 dni, se vedno šteje kot kratek rok;
18. diskriminatorno ali nesorazmerno zaračunavanje nadomestila za razkladanje dobavljenega blaga;
19. zahteva po plačilu za poslabšanje ali izgubo kmetijskih in živilskih proizvodov oziroma za oboje, do katerih pride v prostorih kupca ali po prenosu lastništva na kupca, kadar takšno poslabšanje ali izguba ni posledica malomarnosti ali krivde dobavitelja;
20. prenos poslovnega tveganja na stranko po dobavi za naložene globe ali druge kazni, razen če je globa ali druga kazen naložena zaradi pomanjkljivosti blaga, za katero je odgovoren dobavitelj;
21. določanje nesorazmernih ali nepoštenih pogodbenih kazni;
22. prepoved odstopa terjatev;
23. zavrnitev pisne potrditve pogojev pogodbe o dobavi med kupcem in dobaviteljem ali neizpolnjevanje obveznosti iz 61.g člena tega zakona glede pisne oblike oziroma obveznih sestavin pogodbe;
24. enostranska sprememba pogojev pogodbe o dobavi kmetijskih in živilskih proizvodov glede pogostosti, načina, kraja, rokov ali obsega dobave ali dostave kmetijskih in živilskih proizvodov, standardov kakovosti, plačilnih pogojev ali cen oziroma glede opravljanje storitev;
25. kupčeva protipravna pridobitev, uporaba ali razkritje poslovne skrivnosti dobavitelja po zakonu, ki ureja poslovno skrivnost;
26. grožnje kupca s povračilnimi ukrepi (na primer umik proizvodov iz ponudbe, zmanjšanje naročenih količin proizvodov ali prekinitev določenih storitev, ki jih kupec opravlja za dobavitelja, kot so trženje ali promocije proizvodov dobavitelja) oziroma izvedba takšnih ukrepov, če dobavitelj uveljavlja svoje pogodbene ali zakonske pravice, vključno z vložitvijo prijave pri organih iz 61.i člena tega zakona ali s sodelovanjem s temi organi med postopkom;
27. zahteva kupca po nadomestilu za stroške, nastale pri preučevanju prijave strank v zvezi s prodajo proizvodov dobavitelja, čeprav ne gre za malomarnost ali krivdo dobavitelja.

## Stanje glede nedovoljenih ravnanj in slabih praks, zaznave in prijave

Ob razgovorih z deležniki se razkrijejo nedovoljena ravnanja in slabe prakse. Za preprečevanje in odpravljanje nedovoljenih ravnanj iz prejšnje točke obstajajo izvedbeni mehanizmi za njihovo preprečevanje in sankcioniranje. Poleg nedovoljenih ravnanj, ki jih natančno opredeljuje zakon, je na terenu moč zaznati tudi slabe poslovne prakse, ki jih zakon ne obravnava, a so kljub temu sporne z vidika vplivov na verigo. Da jih je treba obravnavati, določa tudi v začetku navedeni tretji odstavek 61.d člena. V nadaljevanju je navedenih nekaj primerov:

* Resno želim opozoriti tudi na naraščanje prodaje živilskih izdelkov, vključenih v trgovske blagovne znamke (TBZ). Dejansko gre v tem primeru za obstoj slovenske živilske industrije. Tudi dejstvo, da je pri potrošnikih cena na prvem mestu, spodbuja ravnanja, ki bodo imela za verigo zelo negativne posledice. TBZ pretežno izpolnjujejo pričakovanja potrošnikov, se agresivno oglašujejo in izdelki imajo lahko nižje marže, zato blagovne znamke proizvajalcev (BZP) niso konkurenčne. V primeru zahteve po proizvodnji enakih izdelkov tudi kot TBZ gre lahko za prisvojitev intelektualne lastnine. Razvoj prehranskih izdelkov je namreč dolgotrajen, zahteven in drag proces. Izbrana kakovost Slovenija je lahko v pomoč in podporo ohranjanju BZP, vendar bi morali poleg promocije delovati tudi v dobro pravičnejšega modela razmerij v prehranski verigi. Majhna, srednja in velika živilska podjetja, ki ohranjajo proizvodnjo na slovenskih tleh, so del lokalnih preskrbnih verig in bi morala biti na ta način obravnavana tudi pri aktivnostih krepitev lokalnih preskrbnih sistemov. Posebno pozornost bi morali namenjati trgovcem, ki se pretežno naslanjajo na lokalne dobavitelje.
* Pogojevanje uporabe embalaže kupca je sporno, če dobavitelj, ki mora uporabljati to embalažo, na višino stroškov nima nikakršnega vpliva. Predlagal sem preučitev tega problema in pripravo predloga zakonodajne rešitve, če bi bilo treba.
* Prenos stroškov embalažnine za izdelke, vključene v TBZ, na dobavitelja je v nasprotju s cilji in namenom shem ravnanja z odpadki. Predlagal sem izdajo navodila, da prenos odgovornosti v tem primeru ni mogoč, saj mora lastnik izdelka zagotoviti ustrezno ravnanje z odpadno embalažo.
* Zaznana praksa je prodaja zelenjave pod nabavno ceno. Izvedenih je bilo več aktivnosti v zvezi s prepovedjo izvajanja te prakse z zakonodajo.
* Zaznana je bila praksa zaračunavanja povračila za storitve, ki niso bile opravljene, ali storitve, ki so bile opravljene, vendar niso bile jasno vnaprej pisno dogovorjene med strankama, in dana prijava na AVK.
* Ugotovili smo pogojevanje sklenitve ali podaljšanja pogodbe ali prevzema izdelkov z zahtevo po proizvodnji in dobavi izdelkov za trgovinsko blagovno znamko, ki se štejejo za zamenljive z blagovnimi znamkami proizvajalca.
* Pogodbe v verigi preskrbe s hrano morajo biti sklenjene v pisni obliki in pred dobavo blaga ter morajo vsebovati obvezne sestavine. Zaznane so bile kršitve tega določila.
* Izkoriščanje nevednosti kupcev pri naročanju blaga: na javni razpis se na določenem sklopu prijavijo dobavitelji, ki za določeni artikel ponudijo izjemno nizko ceno, znatno pod tržno ali nabavno ceno, kakor sicer velja za tak artikel. Zaradi tega je po ponderiranju elementov ponudbe označena kot najugodnejša. Pozneje se v postopku dobave zgodi, da kljub naročilu takšnega izdelka ni mogoče dobaviti. Drugi je primer prodaje živila »mladi krompir«. Dobavitelj kupcu vedno dostavi le mladi krompir, ki je na primer pet- in večkrat dražji od »navadnega krompirja« in ga je dobavitelj vključil v ponudbo na javnem razpisu, ter ne dobavlja krompirja, za katerega je navedel bistveno nižjo ceno.
* Zaračunavanje marketinških aktivnosti. Med spremljanjem dogajanja na trgu sem dobil celo občutek, da so nekateri prakse iz preteklosti, ki jih je zadnja sprememba zakona opredelila kot nedovoljene, opustili in jih zamenjali z novimi, med katerimi je tudi ta. Dejstvo je, da se stroški za marketinške storitve iz leta v leto višajo in dobavitelji predvidevajo, da v večini primerov dosegajo zanje ekonomsko nesprejemljiv znesek. Da te stroške vsiljujejo nekatere trgovske verige, izkazuje dejstvo, da se za posamezne dobavitelje ti stroški iz leta v leto višajo, medtem ko jim je lahko obseg prodaje upadel.

# Dobre prakse v verigi preskrbe s hrano

Ocenjujem, da bi se sistematično in organizirano zaznavanje, predstavljanje in poudarjanje dobrih praks najustrezneje izvedlo v sklopu aktivnosti projekta Agrobiznis, ki je medijsko-poslovni projekt za ustvarjanje poslovne odličnosti in uspešnosti v kmetijstvu in živilskopredelovalni industriji. Projekt si prizadeva za podjetniški duh, sodelovanje, tehnološki napredek ter inovativnost slovenskega kmeta in živilskopredelovalne industrije. Pri tem za zgled postavlja podjetja, posameznike in organizacije z novimi trženjskimi načini dela in tehnologijami pridelave hrane ali poslovnimi modeli, ki bi pripeljali do večje prehranske samooskrbe Slovenije. Agrobiznis zajema pet ključnih področij, štiri revije, tri konference in tri svetovalnice. Obiskanost portala je 409.758 uporabnikov, število ogledov strani je 726.738.

Izvedeno je bilo javno naročilo za sofinanciranje nove kategorije razpisa, in sicer najboljši primer ali praksa kratke verige, po enostavnem postopku v skladu z določbami pravilnika o javnem naročanju na ministrstvu za kmetijstvo, gozdarstvo in prehrano.

Cilj je predstaviti kratke verige v dobavi živil z namenom poudariti njihov pomen in koristnost, predstaviti primere dobrih praks na področju kratkih verig v dobavi živil, inovativne pristope ter projekte oziroma dejavnosti na lokalni ravni, povezane z razvojem kratkih dobavnih verig in lokalnih trgov. Spodbuditi želimo kmete, zadruge ter druge organizacije s področja kmetijstva in razvoja podeželja k povezovanju in sodelovanju ter izvajanju projektov na področju kratkih dobavnih verig in lokalnih trgov, ki bodo prispevali k razvoju podeželja in povečanju prehranske samooskrbe.

Aktivnosti so se začele izvajati v letu 2024, ko so jeseni in pozimi potekale predstavitve primerov dobrih praks. Izbor in razglasitev zmagovalca v kategoriji bosta izvedena v aprilu 2025. V tej kategoriji so bili nominirani:

Kmetijska zadruga Slovenska Bistrica: Povezovanje v skupno trženje se splača

<https://agrobiznis.finance.si/agro-podjetnik/kako-bi-organizacija-proizvajalcev-zajezila-ugasanje-kmetij/a/9027649>

Mlekarska zadruga Ptuj: Skupna organizacija in prodaja mleka

<https://agrobiznis.finance.si/agro-podjetnik/nekaj-organizacij-proizvajalcev-bo-prodajalo-vse-nase-mleko/a/9027146>

Pristava Anko, d. o. o.: Pridelava suhozorjenih stegenskih zrezkov

<https://agrobiznis.finance.si/agro-podjetnik/s-suhozorjenimi-stejki-bi-prodrli-v-gostilne-v-sosescini/a/9030303>

Kmetijska zadruga Šaleška dolina: Šaleška zadruga dostavlja goveje meso gostilnam v Neaplju

<https://agrobiznis.finance.si/agro-podjetnik/v-neaplju-jedo-burgerje-iz-mesa-saleske-zadruge/a/9030549>

Kmetijsko gozdarska zadruga Idrija: Obstanek čim več kmetij v Idrijsko-Cerkljanskem hribovju

<https://agrobiznis.finance.si/agro-podjetnik/kako-razvijati-kmetijstvo-na-strmini/a/9030907>

Zadruga Jarina: Razvoj aplikacije za e-naročanje živil

<https://agrobiznis.finance.si/agro-podjetnik/zadruga-jarina-bi-razvila-aplikacijo-za-e-narocanje-zivil/a/9031113>

Zadruga Dobrina: Oskrbovanje javnih zavodov z domačimi pridelki

<https://agrobiznis.finance.si/agro-podjetnik/to-je-recept-zadruge-dobrina-za-dobro-petino-vecjo-prodajo/a/9031088>

Spletna trgovina Ljubim domače: spletna trgovina z domačimi izdelki

<https://agrobiznis.finance.si/agro-podjetnik/to-je-mladi-ljubljancan-ki-zeli-s-spletno-trgovino-ljubim-domace-podvojiti-prihodke/a/9032195>

Zadruga Allium: Izdelava cmočkov iz neprodanega kruha

<https://agrobiznis.finance.si/agro-podjetnik/bi-kupili-mini-kruhove-cmocke-iz-neprodanega-kruha/a/9032351>

Spletna trgovina Mami hobotnica: Spletna trgovina z ekološkimi pridelki

<https://agrobiznis.finance.si/agro-podjetnik/tako-spletna-trgovina-mami-hobotnica-siri-svoje-lovke/a/9032659>

# Ugotovitve, komentarji, mnenja, priporočila

Obdobje od nastopa mandata varuha je bilo kar intenzivno. V tem času sem se veliko pogovarjal z različnimi deležniki, poslušal njihova mnenja in pobude, se seznanjal z različnimi informacijami, stališči, podatki.

Ustvaril sem si mnenje o stanju in trendih, izzivih in priložnostih. Ugotavljam, da so razlike med deležniki zelo velike in očitne, prav tako v posameznih panogah. Glavna ugotovitev je, da odnosi v verigi temeljijo na tekmovalnosti in ne sodelovanju. Druga ugotovitev, na katero so opozarjali vsi deležniki, je, da je prišlo do pomembnega preobrata v nakupnih navadah potrošnikov kot posledice inflacijskih gibanj in tudi odgovorov nanje.

## Delovanje verige in izzivi v njej:

V Sloveniji je kmetijstvo zelo svojstveno področje, njegovo sodobno stanje pa je nasledek zgodovinskih, naravnih in socialnih razmer. Njegova glavna značilnost je raznolikost. Z vidika verige je pomembna delitev glede na namen kmetijske pridelave. Podatki so na voljo samo za leto 2010. Imamo velik delež kmetij, 60 % jih je opredeljenih kot samopreskrbne, z obdelavo 27 % zemljišč in 16 % GVŽ. Sorazmerno majhen je delež kmetij, ki tržijo neposredno, le 10 %, večina tržno usmerjenih prodaja svoje proizvode v verigo v zadrugah ali po posrednikih. Ta skupina obdeluje skoraj 60 % zemljišč in ima 70 % živali.

V najtežjem položaju so srednje velike tržno usmerjene kmetije v območjih OMD. Zanje je potrebno urgentno ukrepanje na vseh ravneh. Samopreskrbne kmetije so zaradi svojih značilnosti pomembne z vidika zagotavljanja javnih dobrin, kar je vsekakor treba upoštevati.

Glede načina vključevanja v prehransko verigo menim, da se že oblikuje nov razvojni model. Manjše in srednje velike kmetije, usmerjene v pridelavo hrane, krepijo usmerjenost h končnim potrošnikom, ki jim kakovost hrane nekaj pomeni. Gradile se bodo dobre, pozitivne zgodbe posameznikov in skupin, krepilo se bo povezovanje v kratke preskrbne verige, ki ob pametnem povezovanju lahko postane pomemben del ekonomije. Seveda tu ostajajo omejitve na področju logistike, upravljanja, urejanja razmerij, kar prinaša pomembne izzive. V tem delu je izjemno pomembna vloga zadrug, ki zagotavljajo prodajne poti, presežke primarnih proizvodov pa usmerjajo tudi v živilskopredelovalno industrijo. Ta tip kmetij je v obsegu pridelave in prireje zelo pomemben. Razvojno bi bilo treba podpreti srednje velike kmetije.

Specializirane in tržno usmerjene kmetije ter kmetijska podjetja bodo še naprej delovali zelo tržno in prodajali svoje pridelke tistim, ki v danem trenutku zanje ponudijo najboljšo ceno. Zaradi svoje velikosti zlahka nastopijo na tujih trgih in se v ta namen lahko tudi kampanjsko povezujejo. Zanje sta ključna prilagajanje na izzive zelenega prehoda in podpora v tem delu.

Če presojamo po panogah, lahko opazimo velik neizkoriščen potencial v rastlinski pridelavi, predvsem v sektorju zelenjave, in z vidika verige izjemno neugodno stanje v sektorju govedoreje. Mlečni sektor je sicer odlično organiziran, vendar izgublja delež na trgu, kar je z vidika dolgoročnega obstoja zelo slabo. Splošni občutek je, kakor da je kmetijstvo izolirano in ni del verige ter ga preostali deležniki v verigi ocenjujejo kot nekonkurenčnega in nezanesljivega partnerja, kar pa je napačna ocena. Treba bi bilo priznati njegovo svojstvenost in preostale dele verige temu prilagoditi, če želimo graditi strateško avtonomijo na prehranskem področju. Najbolje delujejo vertikalno povezani sistemi z močnimi nosilci organiziranosti, ki so lahko zadruge, kmetijska podjetja ali živilskopredelovalni obrati. Strateški cilj bi moral biti način organiziranja po zgledu stabilnih, dobro delujočih.

Podporo zadrugam bi bilo treba znatno okrepiti, saj pomenijo ključni vezni člen med primarno pridelavo in drugimi deležniki. Namesto vsiljevanja novih organizacijskih oblik bi morali njihove sheme prilagoditi njihovim posebnostim. Veljajo za ostanek preteklosti in raje jih prepuščamo same sebi, da se znajdejo po svoje, kakor da bi jim priznali strateško vlogo in jih podprli z vsemi mehanizmi. Tudi kmetje kot lastniki zadrug jih pogosto nimajo za svojo organizacijo, kar zaradi volatilnosti trgov ni dobra popotnica. Pri medsektorskem organiziranju bi lahko prevzele vodilno vlogo.

Živilska industrija je ključni deležnik za delovanje prehranskih sistemov. Žal smo jo lastniško v celoti prepustili trgu in samo vprašanje dobre volje lastnikov je, kako se bodo povezovali s kmetijstvom ter kakšna bo njihova vloga v verigi. Je velik tvorec dodane vrednosti in inovacij, ki pa ob močnem konkurenčnem boju znotraj trgovine in njene globalizacije izgublja svojo svojstvenost in zmožnosti. Menim, da bo brez intenzivnega investicijskega vlaganja v nišno proizvodnjo zelo težko za ta del verige in prehransko stabilnost države.

Ko se pogovarjam z deležniki, o trgovini slišim skoraj samo negativne stvari. Dejstvo pa je, da je maloprodaja živil izjemno zgoščena in med deležniki poteka hud konkurenčni boj za tržne deleže. Drugim deležnikom očitajo nekonkurenčnost in neprilagodljivost. Moje mnenje o trgovini je, da je ta ključni deležnik, ki bi lahko v verigo prinesel pomembne spremembe. Najbolj in najhitreje se odzivajo na potrebe potrošnikov, jim sledijo, jih pa tudi usmerjajo. Z jasnejšo razmejitvijo med globalnim in lokalnim, ki bi se odražala tudi pri poslovnem modelu, bi trgovina lahko imela ključno vlogo pri udejanjanju nove smeri razvoja.

Menim, da bi za spremembo delovanja verige od tekmovalnosti k sodelovanju morali vnovič vzpostaviti aktivnosti v okviru kodeksa dobrih poslovnih praks med deležniki v agroživilski verigi in okrepiti dialog, medsebojno razumevanje, ozaveščanje in sodelovanje.

## Zakonodajne rešitve v podporo boljšemu delovanju verige

Zakonodajne rešitve na tem področju so vezane predvsem na izenačitev pogajalske moči in preprečitev zlorab, povezanih s prevladujočo tržno močjo. V primeru prehranske verige so razmerja moči v večini primerov dokaj jasna. To pokažejo tudi vsakokratne razprave, ko se spreminja zakonodaja, ki ureja medsebojna razmerja v agroživilski verigi. Pridelovalci praviloma ugotavljajo, da ne glede na vse ukrepe ostajajo najšibkejši člen in da so takšni posegi sicer nujni, vendar ne dovolj učinkoviti. Zadruge kot vezni člen imajo praviloma le vlogo posrednika, predelovalci, predvsem manjši in srednje veliki, poslujejo med pričakovanji in zahtevami svojih dobaviteljev, razmer na trgih in pritiski svojih kupcev, ki so praviloma močnejši pogajalec. Zato so njihova stališča običajno nekje vmes. Trgovci, ki so najbolj izpostavljeni medsebojni konkurenčni borbi, pričakujejo malo ali nič dodatnega urejanja, saj temeljna zakonodaja, ki obravnava konkurenčnost, pomeni okvir, ki jim ga je nekoč uspelo vzpostaviti in je zanje zgornji limit urejanja odnosov. Zato nasprotujejo dodatnim ureditvam in posegom.

Zakonske rešitve morajo biti dobro premišljene, da so lahko učinkovite pri doseganju namena. Glede na dobljene informacije sem zato predlagal razmisleke pri teh vsebinah:

**Spremembe pri opredelitvi nedovoljenih ravnanj**

Glede na zdajšnje stanje, ko se med trgovci bije bitka za doseganje višjih tržnih deležev na podlagi cenovnega tekmovanja, je tveganje za prenos stroškov na dobavitelje na način, da ti plačajo nesorazmerno visoke stroške, dokaj visoko. Ustrezno bi bilo treba uravnavati višino stroškov, povezanih s prodajo, in povsem prepovedati stroške, ki niso povezani s prodajo izdelkov oziroma stroškov, ki jih določajo kupci in na katere dobavitelji nimajo nikakršnega vpliva.

Prodaja pod nabavno ceno je praksa, ki razvrednoti vrednost hrane, saj s tem kupec dobi napačen signal glede resnične vrednosti hrane. Sproži pritisk na znižanje cen in pritiske na dobavitelje drugih kupcev. Lahko sproži cenovne vojne, kar ima dolgoročno izjemno negativne učinke. Doseže lahko tudi nasprotni učinek, če nastanejo zaradi razmer, ki jim je podvržen trg s hrano, kratkoročna pomanjkanja. Negativen vpliv ima tudi na kakovost, saj zaradi cenovnih pritiskov prihaja do optimizacij, ki nanjo negativno vplivajo. Poleg tega se lahko ogrozi dolgoročna stabilnost proizvodnje. Zato bi bilo treba prodajo pod nabavno ceno prepovedati in skrbno opredeliti izjeme. Alternativno bi se ta praksa lahko reševala z upoštevanjem kodeksa ali z obveznim poročanjem varuhu o takšnih praksah.

Proizvajalci so večkrat opozorili tudi na zastoj pri usklajevanju prodajnih cen proizvodov zaradi izjemno naraščajočih stroškov proizvodnje ter na nujnost ureditve tega vprašanja.

**Ukrepi za večjo preglednost v verigi preskrbe s hrano**

Poleg spremljanja podatkov o gibanjih in trendih v določenem časovnem obdobju ter njihove analize, kakor določa predlog zakona, predlagam razmislek o še nekaterih vsebinah:

* redno periodično spremljanje deleža izbranih živilskih proizvodov v maloprodaji glede na poreklo izdelkov,
* izračunavanje lastne cene kmetijskih pridelkov: sistematično spremljanje lastne cene posameznih kmetijskih proizvodov glede na strukturo proizvajalcev,
* redno senzorično spremljanje in ocenjevanje kakovosti živilskih proizvodov na prodajnih policah in objava rezultatov ocenjevanj,
* obveznost pošiljanja pogodb v digitalni register pogodb na AVK,
* krepitev izvajanja nadzora porekla, označevanja shem in masnih bilanc.

## Predlog nekaterih drugih sistemskih ukrepov

**Ukrepi za krepitev prepoznavnosti slovenskih živilskih proizvodov**

* Na podlagi pobud ob razpravah o stanju v verigi sem predlagal, da se pri shemi, poimenovani »Izbrana kakovost Slovenija« na policah pod posebnimi pogoji lahko uporablja državna zastava za označevanje porekla svežih nepakiranih izdelkov.
* Dogovoriti se je treba o načinu, kako zastaviti široko kampanjo nosilcev dejavnosti v verigi, s katero bomo opozarjali na pomen slovenske proizvodnje hrane.

**Spodbujanje razvoja zelenjadarstva**

Pri preskrbi z zelenjavo obstaja velik potencial, vendar se področje sooča s številnimi ovirami za krepitev obsega tržne pridelave. Z namenom seznanitve s stanjem in izzivi panoge skozi celotno verigo sem povabil različne deležnike k razgovorom. Povabilo so sprejeli zelo pozitivno in se nanj odzvali z aktivnim sodelovanjem pridelovalci zelenjave, organizatorji odkupa v zadrugah in podjetjih, nosilci dejavnosti maloprodaje živil, strokovnjaki iz različnih ustanov in predstavniki organizacij, ki zastopajo posamezne deležnike.

Organiziranih je bilo več sestankov, v zvezi s tem bo pripravljen poseben dokument, ključno sporočilo bo, da je treba **panogo opredeliti kot strateško** ter jo podpreti na dveh ključnih področjih, in sicer sta to: **dvig tehnološke usposobljenosti** za večjo konkurenčnost ter **boljša poslovna organiziranost** in povezanost v verigi.

**Krepitev promocije v sektorju mleka**

Sektor je med najbolj konkurenčnimi, evropsko primerljiv in zgledno organiziran. Kot kažejo analize, na domačem trgu kljub temu težko konkurira nizkocenovni množični proizvodnji mlečnih izdelkov široke uporabe. Zato je nujno treba okrepiti promocijo in izmenjavo stališč s potrošniki o prednostih lokalne preskrbe z mlekom in mlečnimi izdelki. Predlagam, da se poveča obseg zbranih sredstev za promocijo in ciljno okrepijo promocijske aktivnosti.

**Kodeks ravnanja v sektorju govejega mesa**

Sektor govejega mesa je v izjemno težkem položaju, zgodili so se pričakovani preobrati, ki spreminjajo razmerja in stanje na trgu. Sektor nujno potrebuje nov dogovor in kodeks.

**Ukrepi za izboljšanje dohodkovnega položaja kmetov**

**Prepoved prodaje pod proizvodno ceno**

Temu vprašanju se na ravni EU namenja vse več pozornosti, nekatere države so se že sistematično lotile tega vprašanja. Začeti bi bilo treba proces, ki bi v naslednjih letih vzpostavil ustrezen okvir za pripravo sheme.

Tega so se lotili v Španiji in vsi jih navajajo kot primer dobre prakse. Španska zakonodaja prepoveduje prodajo po ceni, ki je nižja od stroškov, in zahteva, da vsak člen v prehranski verigi krije proizvodne stroške. Poleg tega mora vse transakcije nad 1.000 evrov spremljati pisna pogodba, vse pogodbe pa morajo biti vpisane v digitalni register. Agencija za informacije o živilih in nadzor (AICA) zbira pritožbe, spremlja skladnost ter objavlja sankcije za kršitve. Obstaja še opazovalnica prehranske verige, ki je pristojna za analizo stroškov in cen. Objavljajo se tudi globe za kršitve zakonodaje.

Bolj celosten način sodelovanja pri pogodbah o trajnostnih dobavnih verigah je prostovoljni model, ki ga spodbuja italijansko združenje kmetov Coldiretti. Gre za širši integrirani sistemski način obravnave vrednostne verige vse od proizvajalca do potrošnika. Ta model podpira preglednost in dobre poslovne odnose vzdolž celotne verige, kar povečuje donosnost in zagotavlja minimalno ceno za kmeta.

**Možnost skupinskega pogajanja za ceno kmetijskih pridelkov v okviru zadrug za svoje člane**

Možnost skupinskih pogajanj je ena od metod, ki bi lahko izboljšale pogajalske pozicije v verigi. Pri tem lahko zaupamo zadrugam, saj je to njihova osnovna naloga. Dober primer je francoski zakon Egalim. Položaj kmetov v trgovinskih pogajanjih krepi s tem, da primarnim proizvajalcem omogoča, da se po svojih predstavniških organih s kupci pogajajo o pogodbah na podlagi proizvodnih stroškov. Egalim 2 in 3 sta sistem še okrepila s pisnimi pogodbami in prožnostjo pri vnovičnih pogajanjih o cenah, da bi se upoštevala nihanja cen surovin in da bi se lahko borili proti praksi velikih trgovcev, ki ustvarjajo mednarodne nabavne skupine.

Alternativna možnost je spodbujanje ustanovitve medpanožnih organizacij, kjer bi zadružni sistem lahko prevzel vodilno vlogo.

**Poznati moramo pravo vrednost hrane**

Ne smemo in ne moremo si več privoščiti, da je pomen hrane tako razvrednoten. To seveda ne pomeni, da se mora hrana podražiti. Ni pa prav, da se hrana prodaja po polovični vrednosti ali še manj. To bo seveda težko in zaradi odprtosti trga lahko pride do dodatnega umikanja slovenskega blaga s polic. Vendar moramo dolgoročno izdelati model, ki bo ustrezno uredil ta problem. Povsem razumljiva so pričakovanja potrošnikov in izjemna občutljivost na cene hrane. To so zelo resni izzivi, ki se jih je treba lotiti z vso potrebno skrbnostjo. Dobro komuniciranje, dialog in podatki so pri tem nujni. Predvsem pa moramo kot potrošniki na novo opredeliti svoj odnos do hrane.

# Finančno poročilo

|  |  |  |  |  |  |
| --- | --- | --- | --- | --- | --- |
|  | Postavka | Program v letu 2024 v evrih, z DDV | Realizacija v letu 2024 v evrih, z DDV | Realizacija v letu 2025 v evrih, z DDV | Opombe |
| **1.** | **Mesečna nagrada** | 10.121,63 | 7.337,14 | 2.675,96 | 30 % plače za 56. plačni razred (+8,85 % ZPIZ, + 0,53 % ZZ); davčni odtegljaj; prispevek |
| **2.** | **Materialni stroški** |  |  |  |  |
|  | Spletna stran | 1.512,00 | 0,00 |  | Podaljšanje domene, zakup prostora za spletno stran, vzdrževanje spletne strani |
|  | Sodelovanje na sejmih in drugih prireditvah | 1.470,00 | 0,00 |  | Prijavnine in stroški postavitve razstavnega prostora na sejmih in drugih prireditvah |
|  | Reprezentanca | 595,00 | 0,00 |  | Pogostitve (delovna kosila), posveti, (voda, čaj, kava, mleko, sok, prigrizek), sestanki (voda, kava, čaj, sok, mleko) |
|  | Drugi stroški | 420,00 | 0,00 |  | Fiksni telefon, poštne storitve, pisarniški material, objave na spletu, razne objave v medijih |
| **3.** | **Službene poti** |  |  |  |  |
|  | Službene poti v Sloveniji | 2.310,00 | 2.877,34 | 736,43 | Kilometrina, parkirnina v RS; 25-% davčni odtegljaj, 6,36-% prispevek |
| **4.** | **Plačilo študij in raziskav, projekti** | 6.441,89 | 0,00 |  |  |
| **5.** | **Organiziranje posvetov z deležniki** |  |  |  |  |
|  | Stroški najema dvoran in prehrane | 6.000,00 | 1.830,00 |  |  |
| **6.** | **Podpornik projekta** |  |  |  |  |
|  | Agrobiznis – agropodjetnik | 9.760,00 | 4.880,00 |  |  |
|  |  |  | **16.924,48** | **3.412,39** |  |
|  | **Skupaj** | **38.630,52** | **20.336,87** |  |  |

Branko Ravnik

varuh odnosov v verigi preskrbe s hrano